b'\n_START_ARTICLE_\nWallaceova orja\xc5\xa1ka \xc4\x8debela\n_START_SECTION_\nOpis\n_START_PARAGRAPH_\nJe velika predstavnica znosk, pri \xc4\x8demer se samci in samice ob\xc4\x8dutno razlikujejo. Samice lahko zrastejo 38\xc2\xa0mm v dol\xc5\xbeino in merijo 63,5\xc2\xa0mm prek kril, prepoznavne pa so tudi po ogromnih, naprej \xc5\xa1trle\xc4\x8dih \xc4\x8deljustih, podobnih roga\xc4\x8devim. Samci so manj\xc5\xa1i, dolgi do 23\xc2\xa0mm in brez vpadljivih \xc4\x8deljusti. S tem je Wallaceova orja\xc5\xa1ka \xc4\x8debela najve\xc4\x8dja znana predstavnica \xc4\x8debel in verjetno je nobena druga vrsta ne presega. Od drugih \xc4\x8debel se jasno razlikuje po velikosti in \xc4\x8deljustih, pa tudi po \xc4\x8drni obarvanosti s pre\xc4\x8dno belo progo na zadku.\n_START_SECTION_\nEkologija in raz\xc5\xa1irjenost\n_START_PARAGRAPH_\nKolonije gradi v aktivnih kolonijah drevesnih termitov vrste Microcerotermes amboinensis, zaradi \xc4\x8desar jo je te\xc5\xbeko najti. Za za\xc5\xa1\xc4\x8dito lastnega satja uporablja drevesno smolo, s katero prepre\xc4\x8di dostop termitom. Samice uporabljajo velike \xc4\x8deljusti za prena\xc5\xa1anje te smole, ki pogosto izvira od tropskega drevesa vrste Anisoptera thurifera iz dru\xc5\xbeine dipterokarpovk. Smolo oblikujejo v kroglice in jih v \xc4\x8deljustih prina\xc5\xa1ajo za gradnjo gnezda. Pelod zbirajo z razli\xc4\x8dnih vrst rastlin, pri \xc4\x8demer preferirajo mirtovke._NEWLINE_Vrsta je znana samo s treh otokov iz severnega dela Molu\xc5\xa1kih otokov v Indoneziji: Bacana, Halmahere in Tidoreja. Vezana naj bi bila na ni\xc5\xbeinske de\xc5\xbeevne gozdove, pri \xc4\x8demer zaradi prikritega \xc5\xbeivljenja o njej ni znano skoraj ni\xc4\x8d. Habitat ogro\xc5\xbeajo nasadi palm za pridobivanje palmovega olja, zato je po kriterijih Svetovne zveze za varstvo narave opredeljena kot ranljiva._NEWLINE_Opisana je bila po primerkih, ki jih je sredi 19. stoletja nabral prirodoslovec Alfred Russel Wallace, nato pa ve\xc4\x8d kot sto let ni bila znana nobena druga najdba, zato je veljala za izumrlo. \xc5\xa0ele leta 1981 je ameri\xc5\xa1ki entomolog Adam C. Messer na\xc5\xa1el \xc5\xa1est gnezd na Bacanu in bli\xc5\xbenjih otokih. Naslednjih nekaj desetletij je spet ni na\xc5\xa1el nih\xc4\x8de, leta 2018 pa sta se dva preparirana primerka pojavila na dra\xc5\xbebeni spletni strani eBay, kar je odprlo razpravo o za\xc5\xa1\xc4\x8diti vrst na robu izumrtja. \xc5\xa0e eno samico je v za\xc4\x8detku leta 2019 na\xc5\xa1el biolog Clay Bolt v koloniji termitov.'